Adigan dalam buku ngini tarjadi di vila paistirahatan Cicero, Tusculum, di parak Frascati, 21 km matan Roma. Cicero banyak baisi rumah, tatapi vila ngitu marupakan vila nang paling inya katujui. Cicero manukar vila ngitu pas tahun 68 SM di lahan bargengsi mamakai duit bininya, Terentia. Cicero suah bapikir hagan manjual villa ngitu haratan pas vila ngitu rusak karana situasi pulitik pas masa pangasingannya; tapi Cicero baulang kali manyambat batapa vila ngini sangat baharga dalam suratnya. Salawas 48 SM sampai 45 SM, Cicero mahabisakan waktu di tempat ngini. Manurut gambaran matan Merivale, di tempat ngini, Cicero 'kawa manjanaki tujuh buting bukit nang baangsur mahilang ditaguk Cakrawala'. Vila ngini wan bangunan-bangunan di sakulilingnya hibak lawan karya seni Yunani, tarmasuk patung Hermanthena di atas pilar persegi nang inya banggaakan. Sabuting hatap lawan ukiran ngaran Cicero ditamuakan di Tusculum sakitaran tahun 1740, imbahnya ditamuakan raruntuhan nang habarnya ngitu rumah cicero; tatapi dugaan ngitu talalu optimis, karana banyak rumah-rumah urang Roma nang lain disana. Salah sabuitingnya adalah Lucius Licinius Lucullus, nang baisi parpustakaan ganal nang rancak didatangi ulih Cicero. Pas tahun 46 SM, Cicero maundangi mintuhanya, Publius Cornelius Dolabella, wan saikung letnan Caesar, Aulus Hirtius, hagan bamalam di villa ampunnya, wan mambarii palajaran retorika.